Document ID: /fineweb-2-swissfilter-quality_10-filterrobots/filtered/02818.jsonl.gz/148

Pomozimo bolesnoj djeci i mladima koji i danas osjećaju velike posljedice katastrofalnih potresa u Sisku i okolici.
U tijeku je još jedna korizma i još jedna naša Korizmena akcija. Lani smo pomogli djeci s posebnim potrebama na prostoru Sisačke biskupije koja je snažno oštećena razornim katastrofalnim potresima. I ove godine učinit ćemo isto. Jer prevelike su njihove potrebe kojima je doprinijela tragična situacija s potresima.
Lani sam posjetio to područje i vidio sam kako funkcioniraju te ustanove koje smo pomogli. Potrudimo se i svojim malim prilozima kao blagim maramicama brišimo suze i znoj onima kojima je život i bez potresa težak i nepodnošljiv i koji stalno trebaju nečiju pomoć. Budimo kap u slapu dobrote koji će zapljusnuti tu djecu i mlade i donijeti im svježinu i rashlađenje u njihovim teškim danima.
Svoje priloge možete darovati u crkvi u kutije s oznakom. Korizmena akcija, možete dati i Misionaru, a možete uplatiti i preko banke.
Neki vjernici, članovi naše Misije, preporučili su mi da napravim mogućnost uplate priloga za Korizmenu akciju preko TWINT-a. Evo to sam učinio. Svi koji žele mogu na ovaj način dati svoj prilog za Korizmenu akciju.
Posebno preporučite mladima u obitelji, jer mladi obično koriste ovaj način plaćanja.
Svaki prilog vrijedi.
Hvala unaprijed svima!
Fra Mika Stojić, voditelj Misije